מספר פנימי: 2007683

הכנסת העשרים

**יוזמים: חברי הכנסת** **עליזה לביא**   
 **יעקב מרגי**  
 **ענת ברקו**  
 **מנואל טרכטנברג**  
 **יחיאל חיליק בר**  
 **חיים ילין**  
 **קסניה סבטלובה**  
 **יעל כהן-פארן**  
 **עמר בר-לב**  
 **עודד פורר**  
 **שולי מועלם-רפאלי**  
 **אורן אסף חזן**  
 **יהודה גליק**  
 **מירב בן ארי**  
 **קארין אלהרר**  
 **אורלי לוי אבקסיס**  
 **מיקי לוי**  
 **אלעזר שטרן**  
 **דב חנין**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3554/20

הצעת חוק חובת אזהרה על גבי מוצרי הימורים, התשע"ז–2016

|  |  |  |
| --- | --- | --- |
| הגדרות |  | בחוק זה – |
|  |  | "הגרלה" – כל הסדר שלפיו ניתן, בהעלאת גורלות או באמצעי אחר, לזכות בכסף, בשווה כסף או בטובת הנאה, והזכייה תלויה בגורל יותר מאשר בהבנה או ביכולת"; |
|  |  | "כרטיס הימורים" – מסמך פיזי או אלקטרוני שבאמצעותו רוכש צרכן בתשלום אפשרות לזכות בפרס, ברווח כספי או בכל טובת הנאה אחרת, באמצעות רכישת כרטיס או טופס, חיזוי תוצאת משחק, ניחוש, או אירוע כלשהו, או השתתפות בהגרלה, והכל במצב שבו תוצאות האירוע תלויות באופן חלקי או מלא במזל או ביכולתו של מישהו לבצע פעולה כלשהי, לרבות חיזוי תוצאות משחקי ספורט; |
|  |  | "עוסק" – מי שמוכר נכס או נותן שירות דרך עיסוק, לרבות יצרן, וגוף ציבורי; |
|  |  | "צרכן" –  מי שקונה נכס או מקבל שירות מעוסק במהלך עיסוקו לשימוש אישי. |
| חובת החלת  אזהרה | 2. | לא ישווק עוסק כרטיס הימורים אלא אם כן כלולה בו אזהרה לפי הנוסח שבסעיף 3; האזהרה תהיה בשפה העברית, מודפסת או מודבקת על גבי כרטיס ההימורים, באותיות ברורות שגודלן המזערי 8 נקודות דפוס שחור, כאשר המילה "אזהרה" תודגש באמצעות קו מתחתיה. |
| אזהרה | 3. | האזהרה תודפס או תודבק על כרטיס ההימורים באותיות דפוס בנוסח הבא: "אזהרה – הימורים עלולים להוביל לנזקים כלכליים חמורים למהמר ולבני משפחתו". |
| עונשין | 4. | (א) המפר הוראות חוק זה, דינו – קנס עד 100 אלף שקלים חדשים. |
|  |  | (ב) התעורר חשד סביר כי הפר אדם הוראות לפי חוק זה הפרה חוזרת, רשאי מי ששר האוצר הסמיך לכך לאסור על משווק למכור כרטיסי הימורים עד לתיקון ההפרה. |
| ביצוע ותקנות | 5. | שר האוצר ממונה על ביצוע חוק זה והוא רשאי, באישור ועדת הכלכלה של הכנסת, להתקין תקנות לביצועו, ובכלל זה לשנות את נוסח האזהרה, לרבות קביעת נוסחי אזהרה שונים ומתחלפים מעת לעת, וכן לשנות את גודל האותיות המזערי באזהרה וקביעת הוראות בדבר מיקום האזהרות, עיצובן, צורתן ואופן החלפת נוסחי האזהרות. |
| תחילה | 6. | תחילתו של חוק זה 60 ימים מיום פרסומו. |

דברי הסבר

מטרת הצעת חוק זו להגן על אזרחים מפני פגיעה כלכלית שעלולה להיגרם מהשתתפות במשחקי הימורים בתכיפות גבוהה או כתוצאה מהתמכרות להימורים. הצעת החוק תאפשר לאזרחים אשר בוחרים להמר, לקבל החלטות מודעות בעת השתתפות במשחק הימורים, וזאת על ידי מתן מידע המבהיר להם את הסיכון הקיים בעת השתתפות במשחקי הימורים לצד סיכויי הזכייה.

כיום בישראל פועלים גופים שונים אשר רשאים לערוך הימורים, וזאת באישור שר האוצר או באמצעות המועצה להסדר הימורים בספורט.

במצב הקיים, אין אזהרה על גבי מוצרי ההימורים המתריעה מפני הסכנות הצפויות למהמרים. משתתפים במשחקי הימורים לעיתים מפסידים סכומי כסף גדולים שהיו מיועדים לפרנסתם ולצורכי בני משפחתם. בנוסף, לעיתים רבות המשתתפים במשחקי הימורים הינם ממעמד סוציו-אקונומי נמוך מלכתחילה, אשר מהמרים בתקווה להשגת פתרון מהיר של בעיות כלכליות או כתחליף לעבודה.

הפגיעה הכלכלית במהמרים ממעמד סוציו-אקונומי נמוך ובבני משפחתם הופכת לפגיעה קשה וחמורה יותר, בשל מצבם הכלכלי בטרם ביצוע ההימורים. לעיתים משתתפים במשחקי הימורים מפתחים התמכרות להימורים, באופן שפוגע במהמרים ובסביבתם הקרובה. התמכרות להימורים נחשבת להתמכרות סמויה ללא סממנים פיזיים גלויים, אך בעלת השלכות שליליות קשות על המהמר, משפחתו ועל הקהילה הסובבת אותו. התמכרות להימורים נחשבת כהתמכרות חמורה, במיוחד מבחינת הנזקים הפוטנציאליים שעלולים להיגרם למהמר וכן מבחינת סיכויי הגמילה מהתמכרות זו.

הצעת החוק מבקשת להגביר את המודעות של אזרחים המבקשים להשתתף בפעילות הימורים לסכנות הקיימות בפעילות זו, ולאפשר להם לקבל החלטה מודעת בטרם נטילת הסיכונים. במצב זה לא נפגעת חירות האזרחים להשתתף במשחק הימורים, ועם זאת ניתנת להם היכולת לבצע החלטה רציונאלית ומאוזנת השוקלת את הסיכונים לצד הסיכויים. זאת באמצעות חיוב המשווקים מוצרי הימורים לפרסם אזהרה המתייחסת לסיכונים, בדומה לאזהרות הקיימות כיום על חפיסות סיגריות.

מטרת האזהרה היא לוודא שהמהמר מודע לסיכונים שהוא נוטל על עצמו בעת ביצוע פעילות הימורים. על מנת לוודא כי החוק ייאכף, מוצע להטיל קנסות על מפרי החוק, וכן להטיל איסור על מכירת מוצרי הימורים במקרה של גופים המבצעים הפרות חוזרות.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ב בכסלו התשע"ז - 12.12.16